Aarhus er en studieby med stort S. Det cementerer den nyeste oversigt fra Uddannelses- og Forskningsministeriet, som netop har offentliggjort de årlige optagelsestal for landets videregående uddannelser.

I månedsvis har knap 92.000 ansøgere gået og bidt negle uden at vide præcis, hvad fremtiden bringer. Ventetiden sluttede i dag, hvor 65.165 personer fik den glædelige besked, at de er optaget på en videregående uddannelse.

Byens to største uddannelsesinstitutioner, Aarhus Universitet og VIA University College, tegner sig faktisk alene for omkring en femtedel af alle landets nye studerende.

På VIA University College starter 5.600 nye ansigter, mens Aarhus Universitet kan sige goddag til 7.289 nye studerende.

Dermed klemmer Aarhus Universitet sig akkurat en blyantspids foran Københavns Universitet, der optager 7.253 studerende. Og byens universitet kan altså for andet år i træk blære sig med at være den uddannelsesinstitution i Danmark, der optager flest nye studerende.

Dertil kommer Erhvervsakademi Aarhus, Arkitektskolen Aarhus, Danmarks Medie- og Journalisthøjskole og Aarhus Maskinmesterskole, der sammenlagt har fundet plads til 2.443 nye studerende.